google/wiki40b huggingface dataset:
פילוסופיה סינית

במקביל להתפתחות הפילוסופיה במערב התפתחה הפילוסופיה בסין. פילוסופיה זו החלה להתפתח במאה ה-5 לפני הספירה, בתקופה שנקראת תקופת האביב והסתיו.
בעוד שהפילוסופיה המערבית שמה דגש על חיפוש האמת, הטוב לעומת הרע, הפילוסופיה הסינית התמקדה בחיפוש הדרך הנכונה (דאו).
לפילוסופיה הסינית יש היסטוריה של אלפי שנים. את מקורותיה אפשר למצוא ב"אי צ'ינג" ("ספר התמורות"), ספר הדרכה לגילוי עתידות, שכבר קיימים בו כמה מהמושגים הבסיסיים ביותר של הפילוסופיה הסינית. את גילו של הספר אפשר רק להעריך, אך הוא בוודאי שואב ממסורת בעל פה המגיעה עד התקופה הנאוליתית.

היסטוריה קצרה

המחשבה בתקופת שושלת שאנג המוקדמת הייתה מבוססת על תפיסה מעגלית של הזמן, במקביל לעונות. רעיון זה, שנותר רלוונטי בכל ההיסטוריה הסינית, שונה באופן מהותי מהפילוסופיה המערבית, שבה הראייה הדומיננטית של הזמן היא של התקדמות ליניארית. בתקופת שאנג, ניתן היה לשנות את מזלך בעזרת האל הגדול שאנג די, שבדרך כלל מתרגמים את שמו כ"אל הגבוה". היה קיים גם פולחן אבות, וכן קרבנות של חיות ושל אדם. 
כששושלת שאנג הופלה על ידי שושלת ג'ואו, מושג פוליטי, דתי ופילוסופי חדש קם, שנקרא "מנדט השמים". אמרו כי הרשאה זו נלקחה כאשר המנהיג נעשה לא ראוי לתפקידו, ורעיון זה הצדיק את עלייתם של הג'ואו. העדויות הארכאולוגיות מתקופה זו מעידים על גידול באוריינות ועל תזוזה מסוימת מהאמונה בשאנג די, כאשר פולחן האבות נעשה מקובל יותר, עם אוריינטציה גשמית יותר.
בערך ב-500 לפנה"ס, כששלטון הג'ואו נחלש וסין עברה לתקופת "הסתיו והאביב", החלה התקופה הקלאסית של הפילוסופיה הסינית (תקופה זו מקבילה כמעט לעלייתם של הפילוסופים היוונים הראשונים). תקופה זו ידועה כתקופת "מאה האסכולות". מהאסכולות הרבות שיוסדו בתקופה זו ובתקופת המדינות הלוחמות, הארבע המשפיעות ביותר היו קונפוציוניזם, דאואיזם, מוהיזם ולגליזם (חוקתיות). שושלת צ'ין, שם הלגליזם הייתה הפילוסופיה השלטת, ניצחה את האסכולות המוהיסטיות והקונפוציאניות. לגליזם נותרה כאסכולה המשפיעה, עד שהקיסרים של שושלת חאן אימצו את הטאואיזם ולאחר מכן את הקונפוציאניזם כדוקטרינה הרשמית. שני האחרונים נעשו לכוחות החשובים ביותר במחשבה הסינית עד למאה ה-20, כשהפילוסופיה הבודהיסטית (שהוכנסה בעיקר בתקופת שושלת טאנג) השפיעה בעיקר דרך הדמיון שלה לטאואיזם.
את ההשפעות של הטאואיזם והקונפוציאניזם יש שתיארו באופן הזה: "סינים הם קונפוציאנים במשך היום, וטאואיסטים בלילה". מעבר לכך, מנדרינים סינים רבים היו פקידי ממשל ביום ומשוררים או ציירים בזמנם החופשי. 
כשהמפלגה הקומוניסטית הסינית נטלה את המושכות לידיה, אסכולות מחשבה קודמות, ובעיקר הלגליזם, הוקעו כמפגרות ומיושנות, אך השפעתן על המחשבה הסינית עדיין קיימת.
יוהאן ברנהרד באזדוב

יוהאן ברנהרד באזדוב (בגרמנית: Johann Bernhard Basedow; ‏ 11 בספטמבר 1724 - 25 ביולי 1790) היה מחדש בתחום החינוך, מראשי תנועת הפילנתרופיניסטים שדגלה בחינוך ילדים תוך גירוי החושים, לימוד מעשי ודוגמאות מוחשיות. ייסד ועמד בראשו של בית הספר "פילנתרופינאום" בדסאו (Philanthropinum Dessau) וחיבר מקראה חלוצית בשם "ספר היסוד עם תמונות" (Elementarwerk mit Kupfern, 1774),, שזכתה לשבחיו של עמנואל קאנט כחומר הלימוד לחינוך הרצוי.

תולדות חייו

נולד למשפחה בורגנית בהמבורג. אביו היה עושה-פאות. התחנך בהמבורג ולמד תאולוגיה ופילוסופיה באוניברסיטת לייפציג. בין 1749 ל-1753 שימש כמורה פרטי לבן אצילים מהולשטיין. בתפקידו זה יצר שיטות לימוד המבוססות על אפיו האישי של הנער ודרך תפיסתו ועל משחק והתנסות מעשית בחומר הנלמד. הוא הציג את שיטתו החדשה להוראת בני אצילים כעבודה לשם קבלת תואר דוקטור מאוניברסיטת קיל.
ב-1762, בהשפעת ספרו של ז'אן-ז'אק רוסו "אמיל, או על החינוך" חיבר באזדוב את הספר Vorstellung an Menschenfreunde für Schulen, nebst dem Plan eines Elementarbuches der menschlichen Erkenntnisse ("מבוא פילנתרופיניסטי לבית ספר ותבנית של ספר-יסוד לידע האנושי") שהיה לאבן היסוד לקבוצת אינטלקטואלים שביקשו להפוך את החינוך המסורתי המשמים שניתן עד אז במסגרת הכנסייה והתבסס על שינון לחינוך הרואה את הילד ומלמד אותו לפי תפיסתו. עיקרי תוכנית הלימודים שהציע היו מדעי הטבע, היסטוריה, גאוגרפיה, שפות וחינוך דתי ומוסרי. חומר הלימוד, קבע, צריך להימסר בדרך חוויתית, מעניינת ורלוונטית, ובאופן התואם את רמת הקליטה של הילדים.
הנסיך לאופולד השלישי, דוכס אנהלט-דסאו הכיר את באזדוב באמצעות יוהאן וולפגנג פון גתה והסכים לכך שבאזדוב יפתח בזסאו בית ספר במימון ממשלתי. בשנת 1774 פתח בזאדוב את ה"פילנתרופינאום" (Philanthropinum Dessau שיועד לבני המעמד הבורגני. בית ספר זה זכה להתעניינות ציבורית רבה ובין היתר ביקרו בו וציינו אותו לטובה הפילוסוף עמנואל קאנט והמחזאי גוטהולד אפרים לסינג. בית הספר התפרסם והיווה דגם לבית ספר מתקדם, אנשי חינוך פילנתרופיניסטים הגיעו לעבוד בבית הספר מכל רחבי המרחב הגרמני (כולל שווייץ ורוסיה) ולאחר שלימדו בו תחת הנחייתו של באזדוב חזרו למקומותיהם וייסדו בהם בתי ספר דומים. באותה שנה פרסם יחד עם המאייר שודווויקי (Daniel Chodowiecki) את "ספר היסוד עם תמונות" (Elementarwerk mit Kupfern). הספר היה עשיר בהמחשות (כגון מפות ודיאגרמות) ותמונות (בעלי חיים, צמחים, מכשירים וכדומה) ועודד ניסויים ותצוגות בכיתה (ממדידה באמצעות מד זווית ועד תצפית בבעלי חיים). באזדוב עזב את בית הספר לאחר חילוקי דעות ב-1778 ונפטר במגדבורג שנתיים מאוחר יותר.
נחל פרש

נַחַל פָּרָש הוא נחל אכזב באורך כ-7 קילומטרים בצפון-מערב רמת הגולן. הנחל זורם ממרגלות תל שיבן, מצפון לשעל, דרומית לכביש 959. הנחל ממשיך דרום-מערבה, צפונית לנחל חמדל, ובסופו חוצה את כביש 918. הנחל מתחבר לירדן כ-2.5 קילומטרים מדרום לגונן.  
סמוך לכביש 918 יש מפל שנקרא "מפל פרש". לאורכו צמחייה עשירה בעצי פרי. באביב גדלים בו עצי תות רבים, ונמצאים בו שועלים ודורבנים.
אמילי סאנדיי

ביוגרפיה

סאנדיי נולדה בעיר סנדרלנד שבצפון-מזרח אנגליה לאם אנגליה ואב מזמביה וגדלה באברדינשייר שבסקוטלנד. כבר כנערה החלה בכתיבת שירים. את הפריצה שלה עשתה ב-2009 כשהייתה שותפה לכתיבת השיר: "Diamond Rings", של הראפר צ'יפ וליוותה אותו בקולה בסינגל שזכה להצלחה וטיפס עד המקום השישי במצעד הפזמונים הבריטי. היא כתבה לזמרים נוספים כגון טייני טמפה, אלישה דיקסון, שריל קול, משתתפת התוכנית, The X Factor, ליאונה לואיס ותוכנית הכשרונות הבריטית, Britain Got Talent, סוזן בויל.
הסיגנל הראשון שלה כזמרת סולו; "Heaven", יצא באוגוסט 2011 והגיע למקום השני במצעד הפזמונים הבריטי, הסינגל השלישי שהוציאה; "Read All About It", נכנס היישר למקום הראשון במצעד. בפברואר 2012, יצא האלבום הראשון שלה; "Our Version of Events", שזכה להצלחה רבה, כשנמכרו ממנו מעל 113,000 עותקים כבר בשבוע הראשון והיה בכך לאלבום הנמכר ביותר בבריטניה. סינגלים נוספים שזכו להצלחה מהאלבום הם: "Next to Me", שהגיע למקום השני במצעד הפזמונים ו-"(Read All About It (Part III", שהגיע למקום השלישי. בעקבות הצלחתה הייתה מועמדת לפרס תגלית השנה וזכתה בפרס המבקרים בטקס פרסי המוזיקה הבריטית. בשנת 2013, הוציאה את הסינגל המשותף שלה: "Lifted", עם האמן והיוצר הבריטי: Naughty Boy. 
סאנדיי הופיעה בטקס הפתיחה של אולימפיאדת לונדון (2012) כשביצעה את המזמור: "Abide with Me", וגם בטקס הנעילה של המשחקים עם השיר: "Read All About It".
ב-2017 מונתה לחברה במסדר האימפריה הבריטית.
נינקאסי

נינקאסי הייתה אלת הבירה השומרית.

במיתולוגיה השומרית

על פי המיתולוגיה השומרית, אביה של נינקאסי היה מלך ארך, ואמה הייתה הכוהנת הגדולה של המקדש איננה, אלת ההולדה השומרית.
נינקאסי היא אלת אלכוהול, ובהתאם היא האלה המאפשרת  "לספק את התשוקה" ו "למלא את הלב".
נינקאסי מכינה את המשקה עבור אנכי מדי יום.

מזמור נינקאסי

בחפירות ארכאולוגיות נתגלו לוחות טין ועל אחד מהם התגלה שיר משנת 1800 לפנה"ס לערך, הנושא את הכותרת "שיר הלל לנינקאסי". השיר הוא מתכון לבישול בירה.
שיר ההלל מסביר כי הדגן הותסס, וענבים ודבש נוספו לתערובת, וכתוצאה מכך נוצרה דייסה אלכוהולית לא מסוננת, אותה ניתן היה לשתות באמצעות קש. תרגום של אוניברסיטת אוקספורד לשיר מתאר שילוב של לחם, שמרים, עם לתת דגנים שהותסס ולאחר מכן סונן.
ספר חנוך ג'

חנוך ג' הוא אחד מן הספרים החיצוניים לתנ"ך אשר נכתב בשפה העברית. בספר נרמז שהוא נכתב במאה השנייה לספירה, אולם ניתן למצוא לו מקורות רק במאה החמישית. שמות אחרים עבור "חנוך ג'" הם "הספר השלישי של חנוך", "ספר היכלות", "ספרו של רבי ישמעאל הכהן הגדול" ו"ההתגלות של מטטרון".
בחנוך ג' יש מילים רבות ביוונית ולטינית. לעומת חנוך א', ספר זה ככל הנראה נכתב במקור בעברית. בספר מספר עובדות המצביעות על ההשערה שכותבי הספר קראו את "חנוך א'".
Gangsta Bitch Music, Vol. 2

רקע

המיקסטייפ יצא כמיקסטייפ השלישי של קארדי בי, ובתוכו נכללו אמנים כגון, אופסט (מלהקת מיגוס), קונשנס, דיג'יי הארדוורק, קזנובה, ג'וש איקס, וכולי.
לשיר "Lick", יצא וידאו קליפ, שזכה להצלחה נאה ביוטיוב והצליח לצבור נכון לינואר 2018, למעלה מ-35 מיליון צפיות, דבר אשר הופך אותו לקליפ ה-8 הנצפה ביותר של קארדי בי. בקליפ נכלל גם אופסט, שבהמשך נישא לקארדי בי.
הסינגל הראשון והיחידי מתוך האלבום "Bronx Season", יצא לאור ב-15 בספטמבר 2016, ולא זכה להצלחה כלל.
נגרי סמבילן

היסטוריה

מיננגקבאואים מהאי סומטרה התיישבו באזור נגרי סמבילן של היום במאה ה-14. בהמשך האזור הפך למדינת חסות מיננגקבאואית של סולטנות מלאקה ולאחר שזו נפלה ב-1511 היא הייתה מדינת חסות של סולטנות ג'והור.
בסוף המאה ה-19 בריטניה החלה להשתלט בהדרגה על נגרי סמבילן. ב-1896 נגרי סמבילן התאחדה עם פרק, סלנגור ופהנג לתוך המדינות המלאיות המפודרלות (Federated Malay States), מדינת חסות פדרטיבית של בריטניה. ב-1946 המדינות המלאיות המפודרלות התאחדו עם יתר המושבות ומדינות החסות הבריטיות בחצי האי המלאי לאיחוד המלאי, שהפך להיות ב-1948 לפדרציית מלאיה. פדרציית מלאיה קיבלה עצמאות ב-1957 וב-1963 היא הייתה בין המדינות שהתאחדו והרכיבו את מלזיה.

כלכלה

כלכלת נגרי סמבילן מתבססת בעיקר על חקלאות, גידול מקנה, תיירות ותעשייה.
תיק קלאץ

תיק קלאץ' הוא תיק ללא ידיות, שיש לו בדרך כלל אבזם. זהו תיק ערב לנשים המעוצב לרוב בצורה מלבנית וגודלו מאפשר להחזיקו ביד.
מקור תיק הקלאץ הוא בתיקי ערב של נשים.
ראשית תיק הערב  הוא בתיק המטבעות שהיה צמוד לאישה ונקרא reticule - תיק נשי מרובע קטן. תיק זה איפיין את הקיסרית ג'וזפין.  בתקופה הוויקטוריאנית נשים נשאו תיק מקושט בערב בו אחסנו ממחטה ומלחי הרחה. תיקים אלו נראו שוב בתקופת מלחמת העולם הראשונה בגלל קיצוב בבדים. מאז הם הפכו לארנק רווח אצל נשים בערב. בשנות ה-20 נשים השתמשו בתיקי קלאץ רקומים בחרוזים ובסגנון ארדקו.
בשנות ה-30 יצר הרמס את תיק הקלאץ המעוצב. התיק היה מעור.
התכשיטן ואן קליף יצר בשנות ה-30 תיק קלאץ' מקושט אותו כינה minaudière ששאב את השראתו מאשת חברה אמריקאית שנשאה בערב קופסת סיגריות ממתכת. חיקו תיק זה פירמות כמו קארטייה וטיפאני.
החל משנות ה-30 תיק הקלאץ הפך להיות רווח אצל כוכבות הוליווד ובהמשך על ידי נשים רבות שהשתמשו בו כתיק ערב.
אגם בארלי גריפין

תולדות הקמת האגם

האתר בו הוקמה העיר קנברה נבחר למטרה זו בין השאר משום שהתנאים הטופוגרפיים בו התאימו לשם אגירת מים לצורכי נוי. דרך השטח שבו הוקם בהמשך האגם זרם הנהר מולונגלו (Molonglo) וסביבותיו היוו מישור הצפה. נתונים אלו סופקו לאדריכלים שהשתתפו בתחרות על הקמת קנברה, ומרביתם אכן כללו בתוכניותיהם את הקמתו של אגם מלאכותי.
תוכנית הקמת האגם נכללה בתוכנית המקורית של קנברה, פרי עבודתם של האדריכלים האמריקנים וולטר בארלי גריפין ומריון מהוני גריפין. לאחר הקמת העיר עיכבו השפל הכלכלי הגדול ומלחמת העולם השנייה את מימוש תוכנית הקמת האגם, ורק בשנות החמישים החל מימושה. מחלוקות גדולות התגלעו אודות פרטי תוכנית האגם. שלטונות אוסטרליה הכניסו לבסוף שינויים משמעותיים בתוכניתם של בני הזוג גריפין לאגם. בין השאר לא נתקבלה הצעת גריפין לצורתו המפורטת של האגם והועדפה צורה שנשענה על הטופוגרפיה הטבעית שהתקיימה בשטח האגם המיועד. כמו כן נדחה הרעיון להקים שורה של סכרים קטנים לטובת הקמת סכר יחיד בקצהו המערבי של האגם, אשר יסכור את מימי הנהר מולונגלו. בתכנון הסופי של האגם השתתף האדריכל הבריטי הנודע סר ויליאם הולפורד (Holford).
ב-1960 החלו העבודות ההנדסיות בשטח בעידודו הנמרץ של ראש ממשלת אוסטרליה דאז רוברט מנזייס. הן כללו עבודות עפר והקמת סכר ושני גשרים על פני שטח האגם המיועד. במהלכן נחפרו 382 אלף מטרים מעוקבים של קרקע, אשר שימשה בין השאר לשם הקמת האיים המלאכותיים באגם. על גדות האגם ניטעו 55 אלף עצים, בעיקר אקליפטוסים. העבודות נשלמו ב-1963 והסכר ננעל בחודש ספטמבר באותה שנה. תנאי בצורת באותו קיץ גרמו לכך שגובה המים המתוכנן לאגם הושג רק בחודש אפריל 1964. טקס חנוכת האגם נערך ב-17 באוקטובר 1964.

האגם

האגם ממוקם בקירוב במרכזה של קנברה. צורתו הכללית היא כשל סהר, המתמשך ממזרח למערב. אורכו הוא 11 קילומטרים ורוחבו המרבי – 1.2 קילומטרים. שטחו הוא 6.64 קילומטרים מרובעים. עומקו נע בין חצי מטר ל-18 מטרים והעומק הממוצע בו – 4 מטרים. אורך חופיו הוא 40.5 קילומטרים ונפח המים בו מגיע ל-33 מיליון מטרים מעוקבים. גובה מפלס מימיו הוא 556 מטרים מעל פני הים. מימיו נאספים משטח של 184 קילומטרים מרובעים.
גובה המים באגם מבוקר על ידי הזרימה דרך סכר סקריבנר (Scrivener), הניצב בקצהו המערבי של האגם. גובהו הוא 33 מטרים ואורכו – 319 מטרים. עוביו המרבי של קיר הסכר הוא 19.7 מטרים.
באגם מצויים מפרצים רבים וששה איים שנבנו במהלך הקמתו, שלושה מהם חסרי שם. חוצים אותו שני גשרים – גשר שדרת חבר העמים (Commonwealth Avenue) במרכז וגשר שדרת המלכים (Kings Avenue) במזרח. הם בעלי אורך של 310 ו-270 מטרים, בהתאמה. כביש נבנה גם על גבי סכר סקריבנר.
לחופי האגם שוכנים רבים מהאתרים המרכזיים של העיר - שמקצתם נבנו לאחר הקמת האגם - ובהם גלריית הדיוקנאות הלאומית, המוזיאון הלאומי, הספרייה הלאומית, האוניברסיטה הלאומית, בית המשפט העליון ושדרת המצעדים אנזא"ק. בניין הפרלמנט הישן ובניין הפרלמנט החדש שוכנים בקרבתו. סביב חופי האגם ממוקמים גם שטחי פארקים נרחבים, המהווים אתרי נופש פופולריים. מימיו משמשים לדיג, שיט וחתירה (אך לא לשחייה, בדרך כלל).
פדץ

ביוגרפיה

פדריקו לוצ'יה נולד במילאנו שבאיטליה וגדל בעיירה בוצ'ינסקו. בשנת 2007 הוא הוציא את השירו הראשון. בשנת 2011 הוא הוציא את אלבום הראשון בתקציב של 500 יורו בלבד. את האלבום השלישי שיצאה בשנת 2013 תוך מספר שבועות נמכר ב-60 אלף העתקים ותוך שנה מעל ל-150 אלף. הוא זכה לדרגת "פלטינה *3" באיטליה. בשנים 2014, 2017 ו-2019 הוא הוציא אלבומים חדשים וכולם זכו להצלחה תוך הגעה למקום ראשון במצעד באיטליה ומכירות בדרגת "פלטינום *3".
בשנת 2013 הוא נכנס לחבר השופטים של תוכנית X Factor בגרסה האיטלקית ומאז הוא השתתף כבר במספר עונות של התוכנית.
בשנת 2013 הוא הקים חברת תקליטים עצמאית ביחד עם זמר איטלקי J-Ax. למרות זאת, את האלבמים האחרונים הוא הוציא תחת סוני מיוזיק אנטרטיינמנט.

חיים אישיים

הוא נשוי לקיארה פראני אשת עסקים בתחום האופנה.
הם התארסו בהופעה שלו בורונה אל מול המצלמות, החתונה התקיימה בנוטו, סיציליה בספטמבר 2018. לזוג יש ילד אחד שנולד בתחילת 2018 והם גרים בין מילאנו ולוס אנג'לס.
בן שטיין

חייו

נולד בשנת 1944 בוושינגטון למשפחה יהודית. אביו, הרברט שטיין, היה כלכלן בכיר ויועץ לנשיא ארצות הברית.
בשנת 1970 סיים לימודי משפטים באוניברסיטת ייל, והחל את דרכו במתן סיוע משפטי לדלי אמצעים, ולאחר מכן בהוראת משפטים באוניברסיטאות שונות בארצות הברית.
בשנות השבעים החל לכתוב מאמרי דעה בעיתונות האמריקאית בנושאים כלכליים ופוליטיים.
שימש ככותב נאומים לנשיאי ארצות הברית ריצ'רד ניקסון וג'רלד פורד, ובשנת 1976 מגזין טיים הציע לזהותו עם "גרון עמוק".
בשנות השמונים נעשה יועץ בהוליווד, ובשנת 1986 הופיע כשחקן בסרט "שמתי ברז למורה". בהמשך, שיחק בסרט "המסכה" ובסדרה "שנות הקסם", גילם את דמותו שלו בסרט דייב משנת 1993, וגילם רב בסרט "נישואין נוסח מיאמי" בכיכובה של שרה ג'סיקה פרקר. 
בתחילת שנות התשעים הופיע במספר פרסומות טלוויזיה, וקיבל תפקידי אורח בסדרות טלוויזיה רבות, ובהן מקגייוור, צער גידול בנות, נשואים פלוס וסיינפלד. כמו כן, דיבב דמויות במספר סרטים מצוירים, וכתב תסריטים למספר סדרות טלוויזיה, כגון "Amerika".
בשנת 1997 הנחה יחד עם ג'ימי קימל שעשועון טלוויזיוני של ערוץ קומדי סנטרל בשם "Win Ben Stein's Money" - תוכנית אשר זכתה בחמישה פרסי אמי עד ירידתה משידור בשנת 2003. כמו כן, הנחה בערוץ זה את תוכנית הראיונות "Turn Ben Stein On".
משמש כיום כפרשן כלכלי אורח בערוץ CNBC ובאתר יאהו.
אפרים מושקטו

שירות צבאי

עם גיוסו לצה"ל שובץ מושקטו בחטיבת גולני. בגולני עבר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה ושימש במספר תפקידי פיקוד ובהם מפקד גדוד 13 ומפקד בא"ח גולני. בשנים 1999–1997 שימש כמפקד חטיבת הבקעה. לאחר מכן השתלם במכללה לביטחון לאומי ועם סיום לימודיו מונה למפקד מתקן אדם. בשנת 2002 נפטר החייל אהוד שניאור מיחידת דובדבן כתוצאה מכך שטורטר באופן שחרג מן המותר בצה"ל הן בעצימות והן במשך העונש. כתוצאה מכך עוכב קידומו של מושקטו ולבסוף בוטל מינויו למפקד חטיבת ביסלמ"ח. בתפקידו הבא שימש כמפקד מחוז הצפון בפיקוד העורף. בשירות המילואים בפיקוד העורף הועלה בשנת 2012 לדרגת תא"ל.
לאחר שירותו הצבאי שימש כמנהל תחום ביטחון פנים במוטורולה ישראל ולאחר מכן כמנהל אגף מוצרים ושירותים במוטורולה סולושנס ישראל.
סאביני

הסאביני (Sabini) או סביי (Sebei) הם קבוצה אתנית באוגנדה הדוברת קופסהביני, ניב של שפה ניילוטית בשם קלנג'ין. הקבוצה מונה כ- 230,000 בני אדם ומרביתם חיים במחוז קפצ'ורוואה ובמחוז בוקוו באוגנדה על מורדות הר אלגון. 
הגבול המזרחי של שטחם גובל בקניה ובגבול של קבוצת האב של הסביי, הקלנג'ין.
משה בן-חורין

משה בן-חורין (נולד ב-1943, ירושלים) הוא פרופסור אמריטוס למימון באוניברסיטה העברית בירושלים ונשיא הקריה האקדמית אונו.

ביוגרפיה

סיים תואר ראשון בכלכלה ומדע המדינה ותואר שני בכלכלה מהאוניברסיטה העברית בירושלים. את התואר השלישי בכלכלה ומימון עשה באוניברסיטת ניו יורק.
כיהן כחבר הסגל האקדמי של האוניברסיטה העברית בבית הספר למנהל עסקים החל משנת 1978 ועד פרישתו מהאוניברסיטה בשנת 2003. בחלק מתקופה זו ניהל גם את המרכז להכשרת מנהלים. בשנת 1989 התמנה לראש בית הספר למנהל עסקים וכיהן בתפקיד זה כארבע שנים. 
במשך השנים שימש סגל אקדמי-אורח במספר אוניברסיטאות ברחבי העולם: אוניברסיטת נורת'איסטרן, אוניברסיטת הרווארד, אוניברסיטת פלורידה, אוניברסיטת רייס, אוניברסיטת ניו יורק, אוניברסיטת מקגיל, אוניברסיטה הרפובליקה העממית של סין.
כיהן בתפקיד דירקטור חיצוני וחבר וועדת ההשקעות של חברת קרנות נאמנות (להק) של בנק הפועלים, דירקטור חיצוני ויו"ר ועדת ההשקעות של חברת לאומי-פיא (קרנות הנאמנות של בנק לאומי), ובהמשך דירקטור חיצוני, יו"ר ועדת ההשקעות ויו"ר ועדת הביקורת של חברת הראל -פיא (קרנות הנאמנות של הראל פיננסים). בנוסף, כיהן חבר בוועדת המניות של בנק המזרחי, חבר מועצת הרשות למלחמה בסמים ויו"ר וועדת התקציב והכספים של הרשות, וחבר וועדת ההסמכה של המבקרים הפנימיים בישראל.
כתב חוות דעת בנושא משפט מניות הבנקים ושימש עד מומחה ב"משפט הבנקים" (חוות הדעת הוגשה לעו"ד משה לדור לימים פרקליט המדינה והמשפט התנהל בפני כבוד השופטת מרים נאור). שימש יו"ר הוועדה לשכלול המסחר ועידוד הנזילות בבורסה (הוועדה הוקמה על ידי הרשות לניירות ערך והגישה את הדוח הסופי ליו"ר הרשות בתחילת 2014).
החל משנת 1991 שימש בתפקידים שונים בחברות קרנות נאמנות: יו"ר ועדת ההשקעות, יו"ר ועדת הביקורת וחבר הדירקטוריון של הראל-פיא, ניהול קרנות נאמנות בע"מ. בעבר מילא תפקידים דומים בחברות לאומי-פיא (בנק לאומי) ולהק (בנק הפועלים).
בקריה האקדמית אונו שימש פרופסור בן-חורין בתפקיד דקאן הפקולטה למנהל עסקים, רקטור הקריה, ראש הקריה ונשיא המועצה האקדמית העליונה של הקריה האקדמית אונו.

מחקר

תחומי המחקר העיקריים של פרופסור בן-חורין הם בתחום שוק ההון, תמחור ניירות ערך, שיעורי תשואה על ניירות ערך ויעילות שוק ההון.
אנסו פרס

קריירת מועדונים

כמו אביו לפניו, פרס התחיל את הקריירה במחלקת הנוער של המועדון הארגנטינאי דפורטיבו מאיפו. את הקריירה המקצוענית שלו החל בגודוי קרוס. הוא נכנס להיסטורית המועדון כמבקיע השער בתיקו 1-1 מול בלגראנו ב-9 בספטמבר 2006 שכן היה זה השער הראשון שהובקע עבור המועדון בליגה הארגנטינאית הראשונה. בסך הכל פרס הבקיע 12 שערים במדי קבוצת גודוי קרוס, רובם מבעיטות עונשין. בשנת 2007 הצטרף פרס למועדון אסטודיאנטס לה פלאטה ואיתו הגיע עד למקום השני בגביע סודאמריקנה בשנת 2008. בנוסף הוא זכה עם הקבוצה בגביע ליברטדורס בשנת 2009.
ב-8 ביוני 2001, הוא חתם על חוזה לחמש שנים עם בנפיקה ליסבון עבור סכום של כחמש וחצי מיליון אירו לפי השמועות. לאחר פציעת ברך חמורה שקיבל במהלך מוקדמות ליגת האלופות הוא הושאל בחזרה לאסטודיאנטס לשישה חודשים ב-9 בפברואר 2012.
ב-27 ביולי 2012, במהלך גביע אוסביו, הוא הבקיע שער ממרחק רב בזווית צרה נגד ריאל מדריד להשלמת התוצאה 5-2 לטובת בנפיקה.
בעונת 2012-13 בבנפיקה, פרס מילא בהצלחה את תפקידו כקשר תוך שיתוף פעולה עם נמניה מאטיץ' ותפס חלק מרכזי בהנהגת הקבוצה. השפעתו גדלה אף יותר לאחר עזיבתו של מאטיץ'. הוא מילא תפקיד מרכזי במשחקי הקבוצה בליגת האלופות בשנת 2014 ובהגעתה לגמר פעם שנייה ברציפות. עם זאת בגמר עצמו פרס לא שיחק לאחר שקיבל כרטיס אדום במשחק חצי הגמר מול יובנטוס. בנוסף חורחה חסוס (מאמן הקבוצה) ציין שפרס הוא השחקן החיוני ביותר וכינה אותו ה"מוח" של הקבוצה.
ב-29 בדצמבר 2014, חתם פרס בוולנסיה הספרדית, תמורת סכום של כ-25 מיליון יורו.
ב-30 ביוני 2017 חזר פרס לארגנטינה וחתם בריבר פלייט, עמה זכה בגביע ארגנטינה ובסופר קאפ הארגנטינאי ב-2017, בגביע ליברטדורס ב-2018 וברקופה סודאמריקנה ב-2019.

נבחרת ארגנטינה

משחקו הראשון של אנסו פרס במדי נבחרת ארגנטינה היה ב-30 בספטמבר 2009 (מאמן הקבוצה באותה עת היה דייגו מראדונה). זה היה משחק ידידות מול נבחרת גאנה אשר נגמר בניצחון 2-0 לארגנטינה.
פרס נמנה עם סגל נבחרת ארגנטינה למונדיאל 2014.
אנדראש סקלי

ביוגרפיה

סקלי נולד בטטבאניה במחוז קומארום-אסטרגום.
באליפות אירופה השלישית בשחייה שנערכה בפריז, צרפת בשנת 1931 זכה סקלי במדליית זהב במשחה שליחים 4x200 מטר חופשי בשיא עולם חדש של 9:34.0 דקות, לפני גרמניה (9:48.6 דקות) ואיטליה (9:49.0 דקות) ובמדליית כסף במשחה ל-100 מטר חופשי בתוצאה של 1:00.8 דקות, אחרי חברו לנבחרת אישטוואן באראן (59.8 שניות) ולפני פבל שטיינר מצ'כוסלובקיה (1:03.0 דקות).
באולימפיאדת לוס אנג'לס (1932) זכה סקלי במדליית ארד במשחה שליחים 4x200 מטר חופשי בתוצאה של 9:31.4 דקות, אחרי יפן שקבעה שיא עולם חדש של 8:58.4 דקות וארצות הברית (9:10.5 דקות). בנוסף, הוא סיים במקום תשיעי במשחה ל-100 מטר חופשי בתוצאה של 1:01.4 דקות.
סקלי נפטר בחרניאנקה מחנה עבודה בכפייה, שהקימו הנאצים במחוז בלגורוד שברוסיה בינואר 1943.
יחסי איראן–יוון

בעת החדשה

כיום, באיראן יש קהילה נוצרית קטנה. בטהרן יש כנסייה יוונית אורתודוקסית שנפתחת בעיקר במהלך השבוע הקדוש.
ב-31 במאי 2018, השעתה הפדרציה האיראנית לכדורגל, את יחסיה עם יוון בעקבות ביטול משחקי הידידות בין שתי המדינות שתוכננו להיערך באיסטנבול.
ליגת הצדק האפל

עיבודים למדיות אחרות

לקבוצה יצא עיבוד לאנימציה בשם ליגת הצדק האפל, הסרט שוחרר ב-24 בינואר 2017 כחלק מיקום האנימציה של DC קומיקס.
הבמאי גיירמו דל טורו הודיע בראיון לתקשורת כי הוא עובד על עיבוד קולנועי לסדרת הקומיקס, וכי הוא שכר תסריטאי לעבוד על תסריט, אך ממתין לאישור מאולפני האחים וורנר ומחברת DC קומיקס. בין החברים המרכיבים את הקבוצה נמנים ג'ון קונסטנטין, הספקטר, היצור מן הביצה, זטאנה, פנטום סטריינג'ר ודדמן בין היתר. בדצמבר 2014, דל טורו ציין כי כתיבת התסריט הסתיימה ורמז כי ייתכן והסרט יהווה חלק מהיקום הקולנועי של DC. באוגוסט 2016, דאג ליימן נשכר לביים את הסרט, וזאת כאשר מייקל גיליו יכתוב את התסריט וכאשר סקוט רודין יפיק את הסרט.
דמויותיהם של היצור מן הביצה, מאדאם קסנדו ופנטום סטריינג'ר מופיעות בסדרת הרשת היצור מן הביצה.
Ei filtterii

רקע וכתיבה

את השיר כתבה אוולינה ללא עזרה נוספת של כותבים אחרים, והוא ו-"Vuoristorataa", היחידים שהיא כתבה לבדה. את השיר הפיק אנרי לאנץ, שהפיק את כל הסינגלים מן האלבום, ואת האלבום עצמו.

הופעות

כיוון שהוחלט שלסינגל לא יצולם ווידאו קליפ, אוולינה הופיעה איתו במקומות רבים והעלתה לערוץ המוזיקה הרשמי של פינלנד הצצה לשיר, כדי שתהיה דרך לשמוע את השיר גם ללא קליפ.
מרקורי רב

השנים הראשונות עם דייוויד בייקר

האלבומים הראשונים של מרקורי רב התאפיינו ברוק ניסיוני, רועש ופסיכדלי, אך לא חסרו בו גם מנגינות ומורכבוּת. שניים מחברי מרקורי רב, פרידמן ודונהיו, ניגנו גם בלהקת הפליימינג ליפס, ואכן היה דמיון בין הסגנונות של שתי הלהקות באותה התקופה.
אף שהאלבומים הראשונים של הלהקה קיבלו ביקורות חיוביות, הם לא זכו להצלחה מסחרית משמעותית, אם כי הלהקה הופיעה בפסטיבל לולאפלוזה בשנת 1993. בייקר עזב את הלהקה לאחר יציאת האלבום השני Boces. עם עזיבתו פחתו גם המרכיבים היותר ניסיוניים ואפלים במוזיקה של הלהקה.

תקופת מעבר

האלבום הראשון של מרקורי רב לאחר עזיבתו של בייקר, See You on the Other Side יצא בשנת 1995. זה היה אלבום מעבר: כמו באלבומים הראשונים, היה בו שיר פתיחה ארוך וניסיוני ומספר שירים רועשים כמו Young Man's Stride (לשיר הזה גם הופק קליפ), אך היו גם שירים מלודיים וקלילים יותר, כמו Sudden Ray of Hope ו-Everlasting Arm.
באותה השנה חלק מחברי הוציאו גם אלבום אינסטרומנטלי ניסיוני בשם Paralyzed Mind of the Archangel Void, תחת השם Harmony Rockets. האלבום כולו היה רצועה אחת בת יותר מארבעים דקות של רעשים פסיכדליים. אתר Allmusic העניק לאלבום הזה את הציון הגבוה ארבעה וחצי כוכבים, אך הוא לא זכה להצלחה מסחרית ונותר פריט אספנים נדיר. הלהקה ביצעה את הזה שוב בשנת 2009 בסדרת מופעי Don't Look Back, שבהם להקות רוק מבצעות בשלמותם אלבומים ישנים שלהם.

הצלחה מסחרית

בשנת 1998 הוציאה הלהקה את האלבום Deserter's Songs. באלבום התארחו גארת' האדסון ולבון הלם מהלהקה הוותיקה הבנד. האלבום קיבל ביקורות חיוביות מאוד בעיתוני מוזיקה רבים; עיתון המוזיקה הבריטי NME הכריז עליו בתור אלבום השנה. האלבום זכה להצלחה מסחרית מפתיעה. המוזיקה באלבום הייתה ברובה שקטה ומלודית מאוד. בעקבות הצלחת האלבום הלהקה יצאה לסיבוב הופעות ארוך, שכלל גם הופעה בתל אביב.
בשנת 2001 הלהקה הוציאה את האלבום All Is Dream, בסגנון דומה.

התקופה המאוחרת

האלבום The Secret Migration יצא ב-2005. הוא המשיך את הקו הסגנוני של All Is Dream, עם שירים קצביים יותר. גם בעקבות האלבום הזה הלהקה הופיעה בתל אביב. ב-2008 הלהקה הוציאה שני אלבומים - Snowflake Midnight, בסגנון אלקטרוני יותר, והאלבום האינסטרומנטלי Strange Attractor.
ב-2010 הלהקה הופיעה בתל אביב בהופעה שכללה שני חלקים - בראשון היא ביצעה את שיריה הידועים בסגנון אקוסטי ברובו, ובחלק השני היא ביצעה אלתורים אינסטרומנטליים פיסכדליים בליווי הקרנה של סרטי קולנוע ניסיוניים.
ב־2015 הלהקה הוציאה את האלבום The Light in You.
ב-20 ביולי 2016 הופיעה הלהקה במועדון הבארבי בתל אביב.
בנובמבר 2018 הודיעה הלהקה על הוצאת אלבום מחווה לזמרת הקאנטרי בובי ג'נטרי, הקלטה מחודשת של שירי אלבומה The Delta Sweete, כאשר בכל שיר מתארחת זמרת אחרת. בין הזמרות האורחות, נורה ג'ונס, קאריס ואן האוטן, הופ סנדובאל, לוסינדה ויליאמס, מרגו פרייס, בת' אורטון, סוזנה סונדפור, ושתי בניאן, קאלה סינקלייר ופיבי ברידג'רס. התקליט, שייקרא Bobbie Gentry’s The Delta Sweete Revisited, יראה אור ב-8 בפברואר 2019.